คุมเข้มเคาต์ดาวน์ ป้องกันแก๊งป่วน
เน้นพื้นที่จุดสำคัญ ทั้งราชเทวี-ปทุมวัน วอนปชช.ช่วยดูแล,ผบ.พล.ม.2 รอ.มั่นใจมาตรการรักษาความปลอดภัยช่วงเทศกาลปีใหม่ คุมเข้มใจกลางเมือง โดยเฉพาะย่านราชเทวี-ปทุมวัน เป็นพิเศษ ยันการทำงานของเจ้าหน้าที่ลงล็อก ประสานงานใกล้ชิดกับตำรวจ ตม.ด้านข้อมูลชาวต่างชาติ และได้รับความร่วมมืออย่างเต็มที่จากเอกชน เชื่องานเคาต์ดาวน์ไร้ความเสี่ยง วอนชาวบ้านช่วยเป็นหูเป็นตาแจ้งข่าวได้ตลอด,ทหารมั่นใจช่วงเทศกาลปีใหม่ไม่มีเหตุร้าย เปิดเผยขึ้นที่กองพลทหารม้าที่ 2 รักษาพระองค์ (พล.ม.2รอ.) เมื่อวันที่ 16 ธ.ค. พล.ต.เฉลิมพล ศรีสวัสดิ์ ผบ.พล.ม.2 รอ.กล่าวถึงมาตรการดูแลรักษาความสงบในพื้นที่เศรษฐกิจใจกลางเมืองช่วงเทศกาลปีใหม่ว่า พื้นที่รับผิดชอบของ พล.ม.2 รอ.มี อยู่ 12 จุด พื้นที่หลักคือเขตราชเทวีกับเขตปทุมวัน ตามนโยบาย คสช.จะเน้นการดูแล 2 ลักษณะคือ 1.ดูแลความปลอดภัย 2.อำนวยความสะดวกให้ประชาชน สำหรับการดูแลความปลอดภัยจะพิจารณาจุดที่มีประชาชนอยู่เป็นจำนวนมาก ในจุดนั้นจะมีเจ้าหน้าที่ตรวจตราอย่างต่อเนื่อง อีกทั้งประสานงานกับเจ้าหน้าที่ รปภ.ของอาคารสถานที่นั้นๆ และปฏิบัติงานร่วมกับเจ้าหน้าที่ตำรวจ พร้อมทั้งติดตั้งกล้องซีซีทีวี (CCTV) ติดป้ายประชาสัมพันธ์เพื่อให้ประชาชนเป็นหูเป็นตา ถ้าพบสิ่งผิดปกติสามารถแจ้งเจ้าหน้าที่ได้ ดังนั้นมาตรการต่างๆเหล่านี้สามารถช่วยเหลือเจ้าหน้าที่ได้,พล.ต.เฉลิมพลกล่าวต่อไปว่า ส่วนการดำเนินการช่วงปีใหม่ เรากำหนดความเร่งด่วนตามความหนาแน่นของพื้นที่ โดยเฉพาะพื้นที่สาธารณะ ทั้งนี้ตนขอยืนยันว่า เรามั่นใจในมาตรการและสามารถดูแลควบคุมสถานการณ์ได้ ขณะเดียวกันพื้นที่เขตราชเทวีกับเขตปทุมวัน ถือเป็นพื้นที่ใจกลางเมือง เราจึงให้ความสำคัญเป็นพิเศษ เพื่อรักษาความปลอดภัย,ส่วนพื้นที่ที่ชาวต่างชาติอาศัยเช่น เขตสาทร จะมีมาตรการอย่างไร พล.ต.เฉลิมพลกล่าวว่า จะพิจารณาจากที่พักของชาวต่างชาติและลงพื้นที่ร่วมกับตำรวจ โดยเฉพาะสำนักงานตำรวจตรวจคนเข้าเมือง (ตม.) ตรงนี้ทาง ตม.จะมีข้อมูลเกี่ยวกับพื้นที่เสี่ยง เช่น จากข่าวว่าประเทศใดมีความขัดแย้งระหว่างประเทศ และมีชาวต่างชาตินั้นอยู่ในพื้นที่ หรืออาจเป็นพื้นที่เสี่ยงในการก่อเหตุ ดังนั้นเจ้าหน้าที่จะมีมาตรการดูแลรักษาความปลอดภัยในพื้นที่ และประสานงานกับ ตม.ด้านข้อมูลตลอด เพราะจะมีข้อมูลชัดเจน เช่น เข้าเมืองวันใด พักกี่วัน นอกจากนี้ยังมีข้อมูลว่า ชาวต่างชาติเข้ามาแล้วไม่กลับ ทางตม.ก็มีข้อมูล,แต่ที่ผ่านมาเราไม่ทราบข้อมูล เพราะทางสถานประกอบการไม่ยอมให้ข้อมูลชาวต่างชาติที่เข้ามาพักพิง แต่ช่วงหลังได้รับความร่วมมือมาก แถมผู้ประกอบการยังโทร.มาบอกข้อมูลว่ามีชาวต่างชาติมาพักอาศัย เพราะฉะนั้นเราสามารถคัดกรองสิ่งต่างๆเหล่านี้ได้ อย่างไรก็ตาม เราต้องพัฒนามาตรการต่างๆไปตามสถานการณ์ เนื่องจากเป็นภัยคุกคามที่ไม่ปรากฏ แต่ปัจจุบันมีความชัดเจนและคืบหน้าอย่างเป็นรูปธรรม จนสามารถควบคุมสถานการณ์ได้ พล.ต.เฉลิมพลกล่าว,เมื่อถามว่า มาตรการต่างๆที่วางไว้ ประชาชนจะมั่นใจว่าจะฉลองปีใหม่ได้อย่างมีความสุข ผบ.พบ.ม.2 รอ. กล่าวว่า ตนมั่นใจในสภาพที่เป็นอยู่ โดยการดำเนินการของสถานประกอบการ การเดินทางต่างๆ รวมไปถึงการจัดงานต่างๆสามารถจัดได้ตามปกติ เพราะแต่ละสถานที่ทางผู้จัดงานจะหารือกับเจ้าหน้าที่อย่างต่อเนื่องเช่น จัดงานเคาต์ดาวน์ฉลองปีใหม่ในพื้นที่ใด ทางเจ้าของสถานที่จะรู้ว่า มีความเสี่ยงมากน้อยเพียงใด เพราะมีมาตรการรักษาความปลอดภัยของตนเอง และยังประสานงานร่วมมือกับเจ้าหน้าที่อีกด้วย,สำหรับพื้นที่สาธารณะ ทางเจ้าหน้าที่จะเข้าไปดูแล ดังนั้นผมขอความร่วมมือจากประชาชนให้ช่วยเป็นหูเป็นตาช่วยเหลือเจ้าหน้าที่อีกแรง ถ้าเห็นสิ่งใดผิดปกติต้องแจ้งเจ้าหน้าที่โดยด่วน ทางเจ้าหน้าที่พร้อมปฏิบัติงานเสมอ พล.ต.เฉลิมพล กล่าว
ผบ.พล.ม.2 รอ.มั่นใจมาตรการรักษาความปลอดภัยช่วงเทศกาลปีใหม่ คุมเข้มใจกลางเมือง โดยเฉพาะย่านราชเทวี-ปทุมวัน เป็นพิเศษ ยันการทำงานของเจ้าหน้าที่ลงล็อก ประสานงานใกล้ชิดกับตำรวจ ตม.ด้านข้อมูลชาวต่างชาติ
ข่าวหน้า1,เทศกาลปีใหม่,คุมเข้ม,ราชเทวี,ปทุมวัน,ชาวต่างชาติ,กล้องซีซีทีวี,ข่าว,ไทยรัฐฉบับพิมพ์